S-2258/2019

Dómur:

Mál þetta, sem dómtekið var 18. september sl., höfðaði lögreglustjórinn á höfuðborgarsvæðinu með ákæru 19. nóvember 2019 á hendur ákærða, G-kk-þgf G-kk-þgf, kt. [...], [...], Hafnarfirði;

,,fyrir umferðarlagabrot með því að hafa, sunnudaginn 9. september 2018, ekið bifreiðinni [...] óhæfur til að stjórna henni örugglega vegna áhrifa ávana og fíkniefna og slævandi lyfja (í blóði mældist tetrahýdrókannabínól 2,2 ng/ml, metýlfenídat 15 ng/ml, brómazepam 240 ng/ml og gabapentín 9,4 ng/ml), án skráningarmerkja og án lögboðinnar vátryggingar norður Reykjanesbraut, til móts við Kaplakrika í Hafnarfirði, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 44. gr., 1., sbr. 2. mgr. 45. gr. a., 2. mgr. 59. gr., sbr., 1. mgr. 63. gr., sbr. 17., sbr. 19. gr. reglugerðar um skráningu ökutækja nr. 751/2003, og 1. mgr. 93. gr., allt sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. umferðarlaga nr. 50/1987.“

I

Fyrirkall í máli þessu var gefið út 9. desember 2019 og birt ákærða á lögheimili hans 3. janúar 2020. Við þingfestingu málsins 7. janúar 2020 sótti ákærði ekki þing og var málið þá dómtekið á grundvelli 1. mgr. 161. gr. laga nr. 88/2008 um meðferð sakamála. Dómur var kveðinn upp 17. janúar 2020 og ákærði sakfelldur fyrir þá háttsemi sem honum er gefin að sök í ákæru. Refsing ákærða var ákveðin 90 daga fangelsi en fullnustu 60 daga af refsingunni frestað skilorðsbundið í tvö ár. Þá var ákærði sviptur ökurétti ævilangt og honum gert að greiða 278.179 krónur í sakarkostnað.

Framangreindur dómur var birtur ákærða 24. febrúar 2020. Tveimur dögum síðar barst dómnum beiðni ákærða um endurupptöku málsins. Beiðnin var tekin fyrir í þinghaldi 2. september sl. og var henni var ekki mótmælt af hálfu ákæruvalds. Samkvæmt því og með vísan til 2. málsliðar 4. mgr. 188. gr. laga nr. 88/2008 um meðferð sakamála ákvað dómari að endurupptaka málið. Málinu var við svo búið frestað til 18. september sl. Í þinghaldi þann dag voru lögð fram frekari gögn í málinu. Þá játaði ákærði þá háttsemi sem honum er gefin að sök í ákæru. Í ljósi játningar ákærða ákvað dómari að fara með málið samkvæmt 164. gr. laga nr. 88/2008 um meðferð sakamála og taka málið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Kröfur ákærða í málinu eru þær að honum verði gerð sú vægasta refsing sem lög leyfa. Af hálfu ákærða er krafist þeirra breytinga á fyrri málsúrslitum að dómur sem ákærði hlaut í Köln í Þýskalandi 25. nóvember 2013 verði ekki látinn hafa ítrekunaráhrif en í því máli var ákærði meðal annars sakfelldur fyrir ölvunarakstur og dæmdur til greiðslu sektar og sviptur ökurétti í níu mánuði.

II

Samkvæmt framansögðu hefur ákærði játað brot sín án undandráttar. Játning ákærða fær stoð í gögnum málsins. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða, sbr. nú 2. mgr. 48. gr., 1., sbr. 2., mgr. 50. gr., 1. mgr. 72. gr., sbr. 94. og 95. gr. umferðarlaga nr. 77/2019.

Samkvæmt vottorði sakaskrár ríkisins hefur ákærða fjórum sinnum verið gerð refsing. Við úrlausn máls þessa er til þess að líta að með héraðsdómi uppkveðnum í Köln í Þýskalandi 25. nóvember 2013 var ákærði meðal annars sakfelldur fyrir ölvunarakstur og hann dæmdur til greiðslu sektar og sviptur ökurétti í níu mánuði. Með dómi Héraðsdóms Norðurlands eystra, uppkveðnum 6. janúar 2017, var ákærði sakfelldur fyrir brot gegn valdstjórninni og umferðarlagabrot, þar með talinn ölvunarakstur, og hann dæmdur í tveggja mánaða fangelsi og til greiðslu 205.000 króna sektar, en fullnustu fangelsisrefsingarinnar frestað skilorðsbundið í þrjú ár.

Með þeim brotum sem ákærði er sakfelldur fyrir í máli þessu rauf hann almennt skilorð fyrrgreinds dóms Héraðsdóms Norðurlands eystra. Með vísan til 60. gr. almennra hegningarlaga nr. 19/1940 verður skilorðshluti dómsins tekinn upp og málin dæmd í einu lagi og ákærða gerð refsing eftir reglum 77. gr. almennra hegningarlaga.

Svo sem fyrr var getið var ákærði með dómi héraðsdóms í Köln í Þýskalandi 25. nóvember 2013 sakfelldur fyrir ölvunarakstur og honum gerð sekt og hann sviptur ökurétti. Samkvæmt framlögðum gögnum var sá dómur birtur ákærða 10. mars 2015 og við birtinguna afhenti ákærði lögreglu ökuskírteini sitt. Í dómi Héraðsdóms Norðurlands eystra, uppkveðnum 6. janúar 2017, var hinn erlendi dómur látinn hafa ítrekunaráhrif með heimild í 2. mgr. 71. gr. almennra hegningarlaga nr. 19/1940. Eins og mál þetta liggur fyrir þykir rétt, með vísan til sömu lagaheimildar, að láta dóminn einnig hafa ítrekunaráhrif í máli þessu.

Samkvæmt öllu framangreindu og að brotum ákærða virtum þykir refsing hans réttilega ákveðin fangelsi í 90 daga en eftir atvikum þykir mega fresta fullnustu 60 daga af refsingunni og skal sá hluti hennar falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Að framangreindu gættu ber, í samræmi við kröfugerð ákæruvalds og með vísan til 99. og 101. gr. umferðarlaga nr. 77/2019, sbr. áður 101. gr. og 102. gr. laga nr. 50/1987, að svipta ákærða ökurétti ævilangt frá birtingu dóms þessa að telja.

Með vísan til sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði dæmist því til að greiða samtals 278.179 krónur vegna töku blóðsýnis og rannsókna og blóð og þvagsýnum, sbr. sakarkostnaðaryfirlit lögreglustjóra, dagsett 19. nóvember 2019. Ákærði greiði einnig þóknun skipaðs verjanda síns, Þ. S-kk-ef S-kk-ef lögmanns, sem eftir umfangi málsins þykir hæfilega ákveðin svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

Dómsorð:

Ákærði, G-kk-nf G-kk-nf, sæti fangelsi í 90 daga en fresta skal fullnustu 60 daga af refsingunni og skal sá hluti hennar falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu dóms þessa að telja.

Ákærði greiði þóknun skipaðs verjanda síns, Þ. S-kk-ef S-kk-ef lögmanns, 206.460 krónur að virðisaukaskatti meðtöldum. Þá greiði ákærði 278.179 krónur í annan sakarkostnað.

K-kk-nf H-kk-nf

Ákærði greiði þóknun skipaðs verjanda síns, Þ. S-kk-ef S-kk-ef lögmanns, 206.460 krónur að virðisaukaskatti meðtöldum. Þá greiði ákærði 278.179 krónur í annan sakarkostnað.

K-kk-nf H-kk-nf